  Виталий Пронин Удмуртилэн Тӧроез Александр Бречалов, Сьӧлта ёросэ вуылыкуз, пумиськылӥз Кочыш (Сюромошур) гуртысь приёмной семьяен. Кудяшевъёс, асьсэлэсь 2 нылпизэс будэтэм сяна, нылпи юртъёсысь басьтэм 16 пиналлы анай-атай луизы. Тӧро Кудяшевъёслэн бадӟым семьяенызы ӝӧк сьӧрын тодматскиз, кылзӥз сюлмаськонъёссэс, семьязылэсь историзэ. Александр Владимирович адӟем карымон анай-атайлы тау кариз сюлмо луэмзы, бадӟым но кулэ уж лэсьтэмзы понна. Ольга Валентиновна но Михаил Пантелеевич Кудяшевъёс кыкназы трос нылпиё семьяосын будэмын. Пиналъёс анай-атайтэк будыны кулэ ӧвӧл, шуо соос. Соин Ксения но Алексей пиналъёссы вордӥськем бере Кудяшевъёслэн нылпи юртъёсы аналтэм пичиослы сюлэм шунытсэс сётыны мылкыдзы ӝутӥськиз. 1990-тӥ аръёслэн пумазы бордазы нырысь басьтӥзы 2 пиналэз. Табере соос асьсэос семья кылдытӥзы ини, но анай-атайзылы тау карыны уг вунэто, ӵемысь куное вуыло, юрттӥсько. Кудяшевъёслэн асьсэлэн но нылпиоссы будӥзы ни: Ксения гуртысьтызы школаын дышетэ, Алексей Ижысь медициная колледжын дышетске. Та вакытэ Кудяшевъёс бордазы 11 нылпи будэто. Соос секыт семьяосысь басьтэмын - тросэз пичиысен тамак, аракы веръяллямын ини, сямъёссы шаян. Михаил Пантелеевич черчениея но суредаськонъя дышетӥсь луэ. Соин но Кудяшев кузпалъёс пиналъёсын огкыл шедьто, соослэсь ӟеч адями будэтыны быгато. Кудяшевъёслэн али 120 квадрат метр быдӟа корказы. Но нырысетӥ пиналъёссэс 42 квадрат метръем квартирае басьтӥзы вал. Семьязы уноям бере улон сэрегзэс асьсэ кужымен паськытатӥзы, кузпалъёслэн нырысетӥ юрттӥсьёссы нылпиоссы луизы. — Лопата но вилка киязы сётӥськом но соосын ӵош кыед поттӥськомы, лымы сузяськомы, убо копаськомы, - вера М. Кудяшев. - Озьы соос ужез гажаны дышо, тодо, кызьы ӝӧк вылэ сиён вуэ. Пиналъёсты пыд йылазы султытыны кун ласянь юрттэт сётӥське ке но - одӥг нылпилы толэзяз 7 сюрс 300 манет - со ичигес, уг окмы. Соин бадӟым хозяйство возиськомы. Гулбечамы - 300 банка сылалтӥськем, 3 тонна картош, куар (кубиста), гидамы - 7-8 парсь, скалмы вань. Кудяшевъёслэн пиналъёссы пӧртэм кружокъёсы ветло, куасэн нискылало, баскетболэн, футболэн шудо, ёрос но элькун ӵошатсконъёсы, олимпиадаосы пыриськыло. Удмурт анай-атай бордын пиналъёс удмурт культураез гажаны, удмурт кылын вераськыны дышетско. — Пиналъёсмы зоопаркез но, циркез но адӟылэмын ӧвӧл, - шуо кузпалъёс. - Ми туж нуллысалмы, но ваньзэ поттыны быдэс автобус кулэ ук. Но та нуналъёсы соослэн малпанзы быдэсмиз - А. Бречалов быдэс семьялы цирке билет кузьмаз, ёрос автобус висъяз. Цирк бере пиналъёс Ижысь одӥгаз кафеын куноязы на. Отын соос понна сиён лэсьтонъя мастер-классъёс радъяськизы. Кудяшевъёс сяна, цирке вуылӥзы Воткаысь Каданцевъёс - туж тыршись, адӟем карымон семья. Кылем арын «Удмуртиысь арлэн семьяез» луизы. Атайзы Александр Владимирович «Орден мужества» гадьпусэн данъямын, Удмуртиысь кикбоксингъя чемпион. 2008-тӥ арын «Кенгуру» спортъя нылпи школа усьтӥз. Анайзы Ольга Викторовна Воткинскысь искусствоосъя нылпи школаын крезьгурлы дышетэ. Каданцевъёс 3 пинал будэто. Песянай-песятайзы кема аръёс ӵоже Воткаысь заводын ужамын. Ангелина Снигирёва  